## Program pomoćničkog ispita za zanimanje autolimar

### NN 12/2010 (25.1.2010.), Program pomoćničkog ispita za zanimanje autolimar

MINISTARSTVO GOSPODARSTVA, RADA I PODUZETNIŠTVA

255

Na temelju članka 47. stavka 4. Zakona o obrtu (»Narodne novine« br. 77/93, 90/96, 102/98, 64/01, 71/01, 49/03 – pročišćeni tekst, 68/07 i 79/07), ministar gospodarstva, rada i poduzetništva, nakon prethodno pribavljena mišljenja Hrvatske obrtničke komore, donosi

PROGRAM POMOĆNIČKOG ISPITA

za zanimanje

AUTOLIMAR

1. CILJ

− provjera neophodnih vještina, znanja i sposobnosti za kvalificirano obavljanje profesionalne djelatnosti zanimanja autolimar u svijetu rada koji je podložan promjenama

− provjera stečenih kompetencija neophodnih za cjeloživotno učenje i napredovanje u struci kao i život u građanskom društvu.

2. OBLIK I SADRŽAJ ISPITA

Pomoćnički ispit sastoji se od praktičnog i stručno-teorijskog dijela.

Na praktičnom dijelu ispita provjeravaju se stručne kompetencije neophodne za obavljanje poslova i radnih zadaća u zanimanju.

Na stručno-teorijskom dijelu provjeravaju se znanja stečena tijekom obrazovnog procesa ili procesa informalnog učenja, a u skladu s nastavnim planom i programom za zanimanje autolimar.

2.1. PRAKTIČNI DIO ISPITA

Praktični dio ispita sastoji se od praktičnog uratka i/ili radne probe.

2.1.1. Zadaje se jedan praktični uradak. Prije početka rada naučnik mora izraditi pisanu pripremu rada kojom se, ako je prihvaćena od strane ispitne komisije, može služiti pri radu.

Primjeri praktičnih uradaka

|  |  |
| --- | --- |
| Vrsta uratka | Opis uratka  (očekivane praktične stručne kompetencije) |
| Popravak okvira vozila | Klasificirati i potom pripremiti potrebne alate, strojeve i uređaje za popravak okvira vozila.  Odrediti dijelove za popravak i zamjenu te ispraviti oštećene i po potrebi ugraditi nove dijelove okvira.  Spojiti, prilagoditi i učvrstiti (fiksirati) dijelove.  Zaštititi dijelove od korozije. |
| Popravak karoserije vozila | Klasificirati i potom pripremiti potrebne alate, strojeve i uređaje za popravak vozila.  Razlučiti dijelove za zamjenu ili za popravak, zatim ispraviti oštećene dijelove karoserije i po potrebi ugraditi nove dijelove karoserije.  Spojiti, prilagoditi i učvrstiti dijelove.  Zaštititi karoserijske dijelove od korozije. |
| Popravak nadogradnji karoserije vozila | Kategorizirati dijelove za zamjenu i/ili popravak.  Odrediti potrebne alate, strojeve i uređaje za popravak vozila.  Popraviti oštećene dijelove nadogradnje (blatobran, spojler, poklopac motora, vrata, krovne nosače itd.) te ih spojiti, prilagoditi i učvrstiti (fiksirati).  Zaštititi dijelove od korozije. |
| Izrada dijelova okvira | Identificirati i izdvojiti alate, strojeve i uređaje potrebne za izradu dijelova okvira.  Izraditi šablone i prema šablonama kreirati dijelove. |
| Izrada dijelova karoserije | Odabrati odgovarajući alat, strojeve i uređaje za izradu dijelova karoserije.  Odabrati odgovarajući materijal.  Predvidjeti i pripremiti šablone i prema šablonama izraditi dijelove. |
| Izrada dijelova nadogradnje karoserije | Klasificirati, prikupiti i rasporediti potrebne alate, strojeve i uređaje za izradu dijelova nadogradnje karoserije.  Odabrati odgovarajući materijal.  Razviti šablone i prema šablonama izraditi dijelove uvažavajući dodatke dorade. |

2.1.2. Uz praktični uradak naučniku se zadaju i radne probe (najviše 3).

Probe koje se zadaju moraju biti iz različitih područja zanimanja.

|  |  |
| --- | --- |
| Vrsta radne probe | Opis radne probe  (očekivane praktične stručne kompetencije) |
| Zavarivanje | Klasificirati i potom pripremiti alate, pribor i uređaje potrebne za postupak zavarivanja.  Pripremiti dijelove i kvalitetno izvesti postupak zavarivanja pridržavajući se pravila zaštite na radu. |
| Popravak manjih oštećenja na karoseriji | Izdvojiti, pripremiti i upotrijebiti specijalne alate i pribor potrebne za popravak manjih oštećenja karoserije bez oštećenja laka. |
| Popravak spremnika za gorivo | Predvidjeti te uporabiti alate i uređaje potrebne za popravak spremnika za gorivo.  Isprazniti spremnik, skinuti s vozila i očistiti te zavariti spremnik koji je prethodno napunjen vodom. |
| Skidanje i ugradnja staklenih dijelova | Izdvojiti alate i uređaje potrebne za skidanje i ugradnju staklenih dijelova.  Objasniti i izvesti postupak skidanja te izvršiti ugradnju i brtvljenje novih stakala. |
| Skidanje i ugradnja karoserijskih dijelova | Planirati alate i uređaje potrebne za skidanje i ugradnju karoserijskih dijelova (poklopac motora, vrata, poklopac prtljažnika, blatobran i branik).  Odabrati postupke te izvršiti zamjenu određenog  karoserijskog dijela. |

2.2. STRUČNO-TEORIJSKI DIO ISPITA

Stručno-teorijski dio ispita obuhvaća provjeru stručnih znanja propisanih nastavnim planom i programom za teorijski dio naukovanja, koja su neophodna za obavljanje praktičnih postupaka u zanimanju autolimar.

|  |  |
| --- | --- |
| Nastavna područja | Očekivani ishodi učenja |
| Osnove materijala | Grupirati i opisati osnovna svojstva, način dobivanja i primjenu, zatim postupak obrade, rukovanja i skladištenja najvažnijih tehničkih materijala. |
| Osnove tehnike ispitivanja i mjerenja | Raščlaniti i opisati glavne dijelove mjernih alata, načela i pravila rada. |
| Osnove proizvodne tehnike | Prepoznati i procijeniti važnost organizacije rada i racionalnog korištenja energije.  Prosuditi i samostalno odabrati te prezentirati postupke obrade materijala i montaže dijelova.  Protumačiti načela rada, alate i postupke  pojedinih obrada. |
| Osnove strojeva i uređaja | Grupirati i opisati principe rada, alata i strojeva s tehničko-tehnološkog stajališta.  Razlikovati pojedine strojeve za pretvorbu energije, materijala i informacija. |
| Osnove upravljanja i informatizacije | Prikazati korištenje miša i tipkovnice.  Primijeniti principe korištenja tekst procesora i tabličnih kalkulatora na jednostavnijim primjerima.  Izraditi jednostavnije dopise.  Stvoriti manju bazu podataka.  Prikupiti podatke s interneta i spremiti ih u unaprijed određenu mapu.  Napraviti jednostavniji crtež pomoću pomagala u programima za crtanje. |
| Osnove elektrotehnike | Ilustrirati rukovanje sa »unimerom« te izmjeriti napon, struju i otpor.  Objasniti nazive, raspored i funkciju izvoda elektroničkih komponenata (diode, tranzistori, tiristori, operacijska pojačala i digitalni sklopovi).  Objasniti značenje pojmova karakterističnih parametara poluvodičkih elektroničkih komponenata i njihovu praktičnu važnost.  Pojasniti osnovnu funkciju senzora i opisati način mjerenja neelektričnih veličina. |
| Cestovna motorna vozila | Identificirati vrste cestovnih motornih vozila i njihove karakteristike |
| Karoserija i okviri vozila | Opisati načine održavanja vozila i vrste popravaka karoserije vozila.  Objasniti izradu pojedinih dijelova u nadogradnji karoserije vozila. |
| Izrada sklopova i održavanje karoserija i okvira | Opisati izradu dijelova okvira vozila i pojedinih dijelova nadogradnje karoserije vozila. |
| Opremanje i održavanje unutarnje i dodatne opreme | Ilustrirati izradu jednostavnijih dijelova unutarnje i dodatne opreme, kao i njihovog održavanja koristeći se praktičnim i teorijskim znanjem. |
| Energetski sustavi vozila | Grupirati i raščlaniti energetske sustave na vozilu.  Skicirati i protumačiti svaki pojedini energetski sustav na vozilu.  Povezati energetske sustave automobila u funkcionalnu cjelinu. |
| Osnove tehničkoga komuniciranja | Prepoznati, protumačiti i primijeniti tehnički crtež u izradi dijelova, sklopova ili proizvoda.  Demonstrirati izradu jednostavnijih tehničkih crteža.  Nacrtati i protumačiti crteže i sheme sklopova i sustava u zanimanju autolimar. |
| Otto i Diesel motor | Klasificirati četverotaktni Otto-proces.  Raščlaniti klipni mehanizam motora i opisati njegovo djelovanje.  Kategorizirati različite izvedbe motora i uočiti njihove osobitosti.  Procijeniti stanje motora.  Opisati funkciju razvodnog mehanizma motora.  Klasificirati goriva i vrste gorive smjese.  Kategorizirati sustave i djelovanje uređaja za pripremu gorive smjese.  Opisati postupke za smanjivanje štetnih sastojaka u ispušnim plinovima.  Izraziti značaj pravilno izvedenog ispušnog sustava.  Objasniti sustav podmazivanja motora i pravilno izabrati motorno ulje.  Razjasniti funkciju hlađenja motora.  Opisati sustav klimatizacije unutrašnjosti vozila.  Objasniti građu i djelovanje sustava za paljenje.  Objasniti radni proces Diesel-motora.  Opisati konstrukciju i osobitosti Diesel-motora.  Klasificirati i opisati djelovanje sustava za pripremu gorive smjese.  Dati primjer rada motora s prednabijanjem i upoznati turbopunjače. |
| Crtanje krivulja, presjeka i razvijenih plašteva | Skicirati jednostavnije skice.  Nacrtati jednostavnije plašteve, krojeve, krivulje i presjeke. |
| Obrada i spajanja limova i profila | Skicirati i objasniti:  – spajanje finih limova profiliranjem i zarubljivanjem  – spajanje finih limova užljebljivanjem (previjanjem ručno i strojno)  – ručno i strojno izrađivanje dijelova od finog lima radijalnim i polukružnim savijanjem  – oblikovanje elementa od finog lima zarubljivanjem, profiliranjem ili ulaganjem žice  – hladno i toplo ispravljanje limova i profila. |
| Konstrukcija karoserija i okvira | Objasniti osnovne konstrukcije i mjere okvira i karoserija. |
| Matematičke i računske osnove | Izračunati jednostavnije matematičke zadatke koji sadrže potencije, korijene, linearne jednadžbe s jednom nepoznanicom te sličnost u trokutu.  Skicirati i opisati vektorske veličine.  Proračunati primjere podjela dužina i kutova, površinu, volumen te oplošje i masu likova i tijela. |
| Izračunavanje plaća | Primijeniti postotni i kamatni račun i izračunati neto plaću na jednostavnijem primjeru. |
| Izračunavanje materijala i fizikalnih veličina | Riješiti jednostavne zadatke iz osnova statike krutih tijela.  Riješiti jednostavne zadatke iz područja ravnoteže punih jednostavnijih nosača.  Riješiti jednostavne zadatke iz područja čvrstoće s primjerom iz elemenata strojeva.  Prepoznati materijale za izradu elemenata, postupke izrade, ugradnju u podsklopove i sklopove te održavanje u radu. |

3. OCJENJIVAČKI LIST

Praktični dio ispita – bodovna lista

|  |  |  |
| --- | --- | --- |
| Radnje obavljene u okviru praktičnog dijela ispita | Broj bodova | |
| Mogući | Ostvareni |
| Priprema tehničko-tehnološke dokumentacije | 0 – 5 |  |
| Izbor postupaka rada, pribora, alata i materijala na osnovi tehničke dokumentacije | 0 – 5 |  |
| Izrada radne probe | 0 – 30 |  |
| Način rukovanja alatima, strojevima, uređajima i priborom | 0 – 10 |  |
| Brzina i spretnost te vrijeme izrade | 0 – 10 |  |
| Korištenje tehničko-tehnološke dokumentacije | 0 – 5 |  |
| Racionalnost u trošenju materijala i energije | 0 – 5 |  |
| Mjerenje i ispitivanja dimenzija i oblika | 0 – 5 |  |
| Mjere zaštite na radu | 0 – 5 |  |
| Komunikacija s korisnicima usluge, djelatnicima i članovima ispitne komisije | 0 – 10 |  |
| Završni izgled uratka | 0 – 10 |  |
| UKUPNO: | 0 – 100 |  |

Praktični dio ispita – ocjenjivačka lista

|  |  |
| --- | --- |
| % ostvarenih bodova | Ocjena |
| 91% – 100% | Odličan (5) |
| 81% – 90% | Vrlo dobar (4) |
| 67% – 80% | Dobar (3) |
| 50% – 66% | Dovoljan (2) |
| 0% – 49% | Nedovoljan (1) |

Polaznici koji nisu uspješno položili praktični dio ispita upućuju se na ponovno polaganje pomoćničkog ispita u idućem ispitnom roku.

Stručno-teorijski dio ispita – ocjenjivačka lista

|  |  |
| --- | --- |
| % ostvarenih bodova | Ocjena |
| 90% – 100% | Odličan (5) |
| 80% – 89% | Vrlo dobar (4) |
| 70% – 79% | Dobar (3) |
| 61% – 69% | Dovoljan (2) |
| 30% – 60% | Kandidat se upućuje na polaganje usmenog ispita |
| 0% – 29% | Nedovoljan (1) |

Konačna ocjena na pomoćničkom ispitu, u pravilu, određuje se kao aritmetička sredina ocjena postignutih na praktičnom i stručno-
-teorijskom dijelu ispita.

Ovaj Program stupa na snagu danom objave u »Narodnim novinama«.

Klasa: 080-01/08-01/252

Urbroj: 526-12-02/1-09-12

Zagreb, 25. studenoga 2009.

Ministar gospodarstva,
rada i poduzetništva
mr. sc. Đuro Popijač, v. r.

Ostalo, NN 12/2010-255